Il-PE jappella għal sorsi ta' dħul ġodda biex l-UE tinvesti fil-futur tal-Ewropa u tappoġġa l-irkupru mill-COVID-19 mingħajr ma jintefa' piż ta' aktar taxxi fuq iċ-ċittadini. Skopri aktar. Bin-negozjati li għaddejjin dwar il- baġit tal-UE għall-2021-2027 kif ukoll l- istrument ta' rkupru tal-Covid-19 ta' EUR 750 biljun , wieħed mill-punti ewlenin huwa l-kwistjoni tar-riżorsi proprji. Aqra aktar: spjegazzjoni tal-baġit fit-tul tal-UE X'inhuma r-riżorsi proprji? Il-pajjiżi tal-Unjoni jikkontribwixxu għal baġit tal-Unjoni komuni sabiex jintlaħqu objettivi komuni. Għall-kuntrarju tal-baġits nazzjonali, il-baġit tal-UE huwa baġit ta' investiment u mhuwiex permess li jkollu defiċit. It- Trattati tal-UE jistipulaw li l-baġit tal-Unjoni "għandu jkun iffinanzjat kollu kemm hu mir-riżorsi proprji". Dawn is- sorsi ta' dħul huma determinati mill-Kunsill, li jaġixxi unanimament wara li jkun ikkonsulta l-Parlament, u jridu jiġu ratifikati wkoll minn kull pajjiż tal-UE. Is-sistema attwali tar-riżorsi proprji baqgħet fil-biċċa l-kbira l-istess għal tliet deċennji, u l-Parlament ilu jitlob li din tiġi riveduta. X'riżorsi proprji jeżistu bħalissa? Peress li l-baġit tal-UE dejjem irid ikun f'bilanċ, id-dħul annwali jrid ikopri kompletament in-nefqa annwali. Għall-perjodu baġitarju attwali (2014-2020), l-ammont kumplessiv tar-riżorsi proprji ma jistax jaqbeż 1.23 % tal-introjtu nazzjonali gross tal-Unjoni. Id-dħul tal-UE bħalissa jikkonsisti f'dan li ġej: Riżorsi proprji tradizzjonali (prinċipalment dazji doganali, li qabel kienu jinkludu wkoll imposti fuq iz-zokkor; ammontaw għal 13 % tad-dħul tar-riżorsi proprji fl-2018) Riżorsa proprja bbażata fuq il-VAT (trasferiment ta' perċentwal tal-istima tal-VAT miġbura mill-pajjiżi tal-UE; ammontat għal 11 % tad-dħul fl-2018) Riżorsi proprji bbażati fuq l-ING (il-pajjiżi tal-UE jittrasferixxu sehem mid-dħul nazzjonali gross annwali tagħhom; ammontaw għal 66 % tad-dħul tar-riżorsi proprji fl-2018) Dħul ieħor (multi lil kumpaniji li jiksru l-liġi tal-kompetizzjoni tal-UE, kontribuzzjonijiet ta' pajjiżi mhux tal-UE għal ċerti programmi tal-UE u taxxi fuq is-salarji tal-persunal; ammontaw għal 10 % tat-total tas-sorsi ta' dħul tal-UE fl-2018). Xi pajjiżi tal-UE (l-Awstrija, id-Danimarka, il-Ġermanja, in-Netherlands u l-Iżvezja) bħalissa qed jibbenefikaw minn rifużjonijiet fuq il-kontribuzzjonijiet tagħhom għall-baġit tal-UE. Il-Parlament kif qed jipproponi li jiġu riformati r-riżorsi proprji tal-UE? Il-Parlament ilu żmien twil tal-fehma li s-sistema tad-dħul tal-UE hija opaka, inġusta u teħtieġ riforma, sabiex tkun tista' tindirizza l-isfidi attwali u tikseb riżultati sinifikanti għall-Ewropej . Biex titnaqqas id-dipendenza fuq il-kontribuzzjonijiet ibbażati fuq l-ING u l-VAT mill-Istati Membri, il-Parlament qed jitlob li jiġu introdotti sorsi ta' dħul ġenwini ġodda marbuta mal-politiki u l-objettivi tal-UE. L-iskeda ta' żmien proposta mill-Parlament għall-introduzzjoni ta' sorsi ġodda ta' dħul hija: l-1 ta' Jannar 2021: kontribuzzjoni nazzjonali ġdida ibbażata fuq l-iskart mill-imballaġġ tal-plastik mhux riċiklat (jinċentiva l-użu mnaqqas ta' plastiks li jintużaw darba biss, iħeġġeġ ir-riċiklaġġ u jagħti spinta lill-ekonomija ċirkolari) l-1 ta' Jannar 2021: riżorsa proprja bbażata fuq id-dħul mill- Iskema tal-ETS (dħul mis-sistema li tirrestrinġi l-volum ta' gassijiet li jistgħu jiġu emessi mill-industrija li tuża ħafna enerġija, il-produtturi tal-enerġija u l-linji tal-ajru) l-1 ta' Jannar 2023: riżorsi proprji bbażati fuq it- tassazzjoni tas-servizzi diġitali (l-iżgurar ta' tassazzjoni ġusta tal-ekonomija diġitali) l-1 ta' Jannar 2023: riżorsa proprja abbażi ta' mekkaniżmu ta' aġġustament tal-karbonju fil-fruntiera (prezz tal-karbonju fuq l-importazzjoni ta' oġġetti minn barra l-UE biex jiġu żgurati kundizzjonijiet ekwi fil-ġlieda kontra t-tibdil fil-klima) l-1 ta' Jannar 2024: riżorsa proprja bbażata fuq taxxa fuq it-tranżazzjonijiet finanzjarji (l-iżgurar li s-settur finanzjarju jħallas is-sehem ġust tiegħu mit-taxxi) l-1 ta' Jannar 2026: riżorsa proprja marbuta mal-bażi komuni konsolidata għat-taxxa korporattiva (sehem mill-profitti taxxabbli tal-kumpaniji kif ikkalkulati skont sett uniku ta' regoli fl-UE). Il-Membri tal-PE jinsistu wkoll fuq l-abolizzjoni tar-ribassi kollha. X'benefiċċji ġġib magħha r-riforma tar-riżorsi proprji? Dawn is-sorsi ġodda ta' dħul se jkopru d-dejn konġunt li ħadu l-pajjiżi tal-UE biex jiffinanzjaw il-fond għall-irkupru tal-Covid-19. Mingħajr riżorsi proprji ġodda, il-flus ta' rkupru mislufa jkollhom jitħallsu lura permezz ta' aktar tnaqqis għall- programmi tal-UE u/jew kontribuzzjonijiet ogħla bbażati fuq l-ING mill-pajjiżi tal-UE. Il-Parlament irid jiżgura li l-piż ma jkunx fuq il-kontribwenti iżda fuq il-ġganti tat-teknoloġija, dawk li jevitaw it-taxxa, niġġiesa barranin kbar u oħrajn li attwalment ma jħallsux is-sehem ġust tagħhom. Ir-riżorsi proprji proposti jiżguraw ukoll li l-prijoritajiet tal-UE – bħall- Patt Ekoloġiku u t-trasformazzjoni diġitali – jiġu riflessi aħjar fil-finanzjament tal-baġit tagħha. Barra minn hekk, huma jappoġġaw il-funzjonament tas-suq uniku u jnaqqsu d-dipendenza fuq il-kontribuzzjonijiet nazzjonali bbażati fuq l-ING. Kif jiġu deċiżi s-sorsi ta' dħul tal-UE? Wara konsultazzjoni mal-Parlament, is-sistema tar-riżorsi proprji tal-UE tiġi adottata b'unanimità fil-Kunsill u trid tiġi ratifikata mill-pajjiżi kollha tal-UE. Il-Parlament approva l-pożizzjoni tiegħu dwar ir-riżorsi proprji permezz ta' votazzjoni fis-16 ta' Settembru 2020 . In-negozjati bejn il-Parlament u l-Kunsill dwar il-baġit 2021-2027 bdew fl-aħħar ta' Awwissu . Il-Parlament mhux se jagħti l-approvazzjoni tiegħu għall-baġit il-ġdid tal-UE jekk ma jkunx hemm ftehim dwar ir-riforma tas-sorsi ta' dħul tal-UE. Il-Membri tal-PE jinsistu li l-ewwel riżorsi proprji ġodda jidħlu fis-seħħ mill-1 ta' Jannar 2021 u jiġu kkomplementati minn hemm' il quddiem b'kalendarju vinkolanti. Il-pożizzjoni tal-Parlament dwar is-sorsi ta' dħul tal-UE Riżoluzzjoni dwar il-QFP il-ġdid, ir-riżorsi proprji u l-pjan ta' rkupru (15 ta' Mejju 2020) Riżoluzzjoni wara s-summit tal-UE tas-17-21 ta' Lulju (23 ta' Lulju 2020) Riżoluzzjoni dwar is-sistema tar-riżorsi proprji tal-Unjoni Ewropea (16 ta' Settembru 2020) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF